Rybolovné možnosti na rok 2016 sa stanovia v súlade s cieľmi novej spoločnej rybárskej politiky (SRP), najmä v súlade s cieľom, v rámci ktorého sa má vplyv rybárskych flotíl na populácie (rybolovná úmrtnosť) minimalizovať čo možno v najskoršom realizovateľnom termíne na úroveň, ktorá populáciám umožní obnovu biomasy na úrovne, pri ktorých možno dosiahnuť maximálny udržateľný výnos (maximum sustainable yield, MSY). To prispeje k dosiahnutiu dobrého environmentálneho stavu v európskych moriach do roku 2020 a zníženiu vplyvu rybolovu na morské ekosystémy. Komisia sa bude pri svojich návrhoch rybolovných možností opierať o dostupné biologické odporúčania . V prípade, že takéto odporúčania nie sú k dispozícii, Komisia uplatní v súlade s cieľmi SRP prístup predbežnej opatrnosti.

Na základe záverov pracovnej skupiny Komisia predložila viacročný plán pre rybolov v Baltskom mori , ktorý obsahuje navrhované cieľové hodnoty a termíny pre dosiahnutie MSY. O ďalších návrhoch prebieha so zainteresovanými stranami diskusia o plánoch pre zmiešaný rybolov druhov žijúcich pri morskom dne v Severnom mori a v západných vodách. Uvažuje sa o viacročnom pláne pre rybolov pelagických druhov v Atlantiku. Pri príprave svojich návrhov týchto plánov Komisia požiadala Medzinárodnú radu pre výskum mora (International Council on Exploration of the Seas, ICES) o poskytnutie rozmedzí MSY pre predmetné populácie, pre ktoré stanovuje rybolovné možnosti rada ICES, aby ich Komisia mohla využiť na riadenie tých druhov zmiešaného rybolovu, pre ktoré tieto plány platia. Komisia ICES poskytla takéto rozmedzia pre veľký počet populácií.

Komisia je obzvlášť znepokojená situáciou v Stredozemnom mori. Na dosiahnutie MSY sú potrebné konkrétne opatrenia. Pri riešení tejto situácie chce Komisia začať s populáciami využívanými (takmer) výlučne flotilami EÚ. V rokoch 2015/2016 Komisia plánuje navrhnúť viacročné plány EÚ pre Stredozemné more, ktoré budú zodpovedať cieľu MSY a obsahovať termíny. Ide o plán pre sardelu európsku a sardinku európsku v severnej časti Jadranského mora a plán pre druhy žijúce pri morskom dne v severozápadnej časti Stredozemného mora. Začali sa aj diskusie s členskými štátmi a zainteresovanými stranami o ďalších viacročných plánoch EÚ (napr. plán pre druhy žijúce pri morskom dne v Jadranskom mori a plán pre rybolov malých pelagických druhov v severozápadnej časti Stredozemného mora) Komisia okrem toho preskúmala národné riadiace plány s cieľom posúdiť, či adekvátne zodpovedajú cieľu MSY. Približne polovica národných plánov je založená na približnej úrovni cieľa MSY. Platí to najmä v prípade plánov prijatých v rokoch 2013 a 2014. Plány bez parametra MSY boli prijaté najmä na základe prístupu predbežnej opatrnosti. Komisia požiada Vedecký, technický a hospodársky výbor pre rybárstvo (Scientific, Technical, Economic Committee on Fisheries, STECF) o preskúmanie a o prioritné poskytnutie odhadov MSY pre všetky známe populácie. Následne skontaktuje príslušné členské štáty, aby sa ubezpečila o tom, že národné riadiace plány sa v prípade potreby rýchlo upravia (t. j. že sa do nich doplní cieľ MSY s termínom).

V prípade populácií, ktoré sa využívajú spoločne s tretími krajinami (napr. druhy žijúce pri morskom dne v Sicílskom prielive, malé pelagické druhy a druhy žijúce pri morskom dne v Iónskom a Egejskom mori) Komisia podporí primerané opatrenia na úrovni Všeobecnej rybárskej komisie pre Stredozemné more (General Fisheries Commission for the Mediterranean, GFCM).

V Čiernom mori Komisia pokračuje v spolupráci s relevantnými členskými štátmi a na úrovni GFCM s cieľom prijať opatrenia zamerané na riešenie otázok prevažne nenahláseného rybolovu platesotvarých rýb a kalkana veľkého.

Návrhy na celkový povolený výlov (TAC) na rok 2016

Populácie, pre ktoré je k dispozícii posúdenie MSY

V prípade návrhov TAC na rok 2016 Komisia plánuje aj naďalej využívať dostupné bodové hodnoty MSY a bude sa o ne naďalej opierať až do nadobudnutia účinnosti nových viacročných plánov.

Výrazný pokrok, ktorý Rada dosiahla pri stanovovaní TAC na úrovni MSY (5 v roku 2009, 36 v roku 2015), prispel k zvýšeniu počtu populácií, ktoré sa využívajú na úrovniach zodpovedajúcich MSY (26 populácií v roku 2015). Pozoruhodným príkladom je Baltské more, kde Rada nedávno pristúpila k stanoveniu TAC na úrovni MSY, vďaka čomu sa počet populácií, ktoré sa využívajú na úrovni MSY, v posledných rokoch zvýšil z 0 na 3 (zo 6 posúdených z hľadiska MSY).

Je potrebné pokračovať v tomto trende aj v rokoch 2016 a 2017 a vytvoriť predpoklady na to, aby sa úroveň MSY dosiahla čo najskôr, no najneskôr do roku 2020. Preto má Komisia v úmysle navrhnúť TAC tak, aby sa tento cieľ dosiahol už v roku 2016. Len v prípade, že by si to vyžadovalo príliš drastické zníženie rybolovných možností, ktoré by vážne ohrozilo sociálnu a hospodársku udržateľnosť predmetných flotíl, je prípustné posunúť dosiahnutie cieľa MSY na obdobie po roku 2016 (a najneskôr do roku 2020) prostredníctvom postupného znižovania rybolovných možností tak, aby sa cieľ MSY dosiahol načas.

Komisia aj naďalej sleduje vývoj stavu populácií vo všetkých morských oblastiach EÚ, pričom osobitnú pozornosť venuje populáciám, ktoré sa zatiaľ nevyužívajú na úrovni MSY, a pozoruje vývoj stavu týchto populácií, aby zabezpečila dosiahnutie cieľa MSY v termíne. Situáciu by mohlo uľahčiť zavedenie selektívnejších metód rybolovu.